30 rowers slaan toe op Mpumalanga-sentrum(Foto verskaf deur SAPD Mpumalanga) Die polisie in Bosbokrand in Mpumalanga het Dinsdag ŉ groot soektog van stapel gestuur na die verdagtes van ŉ sakerooftog by Dwarsloop-winkelsentrum. Volgens inligting het sowat 30 rowers, met pistole en gewere gewapen, omstreeks 01:30 by die winkelsentrum ingestorm. “Hulle het by verskeie winkels ingebreek en springstof gebruik om toegang te kry tot die kontant in kluise,” sê brig. Selvy Mohlala, woordvoerder van die polisie. Die ondernemings wat deur die rooftog geraak is, is onder andere Gold Rush Casino, PEP Home en PEP Clothing. “Hulle het ŉ onbekende bedrag kontant uit die onderskeie kluise gebuit asook uit die dobbelmasjiene nadat hulle springstof gebruik het. Die verdagtes het daarna na die Spitz-winkel beweeg waar hulle skoene gesteel het. Hulle het ook selfone by PEP Cell gebuit.” By Boxer Liquor Store is ŉ groot hoeveelheid alkohol gesteel. “Daar is vermoedelik ook skote afgevuur tydens die rooftog omdat patroondoppies oral op die vloer aangetref is. Die verdagtes het daarna van die toneel gevlug met die gesteelde eiendom.” Die waarde van die gesteelde goedere is nog nie bekend nie. Die polisie by Bosbokrand is in kennis gestel van die voorval en ŉ saak van sakeroof word ondersoek. Niemand is nog in hegtenis geneem nie. Enigiemand wat meer inligting het oor die voorval word versoek om lt.kol. Christopher Mashego te skakel by 082 469 1298 of Crime Stop by 08600 10111. Lt.genl. Semakaleng Daphney Manamela, provinsiale polisiekommissaris, het dadelik ŉ span ondersoekbeamptes onder ŉ 72 uur-aktiveringsplan ontplooi.